Starfsgreinasamband Íslands

Starfsgreinasamband Íslands (SGS) er fjölmennasta landssambandið innan Alþýðusambands Íslands með samtals um 44.000 félagsmenn. Sambandið var stofnað 13. október 2000 við samruna Verkamannasambands Íslands sem stofnað var árið 1964, Þjónustusambands Íslands, vegna starfsfólks í veitinga- og gistihúsum, stofnað 1972, og Landssambands iðnverkafólks sem stofnað var árið 1973.

Meginhlutverk SGS er að „sameina verkalýðsfélög í baráttunni fyrir bættum kjörum, standa vörð um áunnin réttindi, vera leiðandi afl innan verkalýðshreyfingarinnar og vettvangur umræðu um þróun samfélagsins í þágu launafólks.“

Aðildarfélög Starfsgreinasambandsins eru nú 18 (2025), en voru 50 við stofnun sambandsins árið 2000. Aðildarfélögum hefur fækkað mest vegna sameiningar félaga víða á landsbyggðinni. Fjölmennasta verkalýðsfélag almenns verkafólks á Íslandi er Efling, stéttarfélag. Efling er ekki lengur aðili að SGS.

Þing SGS kemur saman á tveggja ára fresti. Þingið hefur æðsta vald í málefnum sambandsins og þar er mótuð stefna þess í kjaramálum og áherslur í starfsemi sambandsins til næstu tveggja ára. Tíunda þing SGS fór fram dagana 8.-10. október 2025 í menningarhúsinu Hofi á Akureyri. Seturétt á þinginu höfðu 135 fulltrúar frá 18 aðildarfélögum sambandsins.

Formaður SGS er Vilhjálmur Birgisson, formaður Verkalýðsfélags Akraness. Hann var endurkjörinn formaður sambandsins til tveggja ára á 10. þingi þess 2025. Varaformaður er Guðbjörg Kristmundsdóttir (VSFK) og aðalmenn í framkvæmdastjórn eru:  Aðalsteinn Árni Baldursson (Framsýn stéttarfélag), Tryggvi Jóhannsson (Eining-Iðja), Silja Eyrún Steingrímsdóttir (Stéttafélagi Vesturlands), Hjördís Þóra Sigurþórsdóttir (AFL starfsgreinafélag), Guðrún Elín Pálsdóttir (Verkalýðsfélagi Suðurlands), Eyþór Þ. Árnason (Hlíf), Þórarinn Sverrisson (Aldan).

 Aðildarfélög 
Aðildarfélög Starfsgreinasambandsins eru:
 AFL, stéttarfélag, Austurlandi
 Aldan, stéttarfélag, Sauðárkróki
 Báran, stéttarfélag, Árborg
 Drífandi, stéttarfélag, Vestmannaeyjum
 Eining-Iðja,  Akureyri og Eyjafirði
 Framsýn, stéttarfélag, Húsavík og Þingeyrjarsýslu
 Stéttarfélagið Samstaða, Blönduósi
 Stéttarfélag Vesturlands, Borgarnesi og nágrenni
 Verkalýðsfélag Akraness
 Verkalýðsfélag Grindavíkur
 Verkalýðsfélagið Hlíf, Hafnarfirði
 Verkalýðs- og sjómannafélag Bolungarvíkur
 Verkalýðs- og sjómannafélag Keflavíkur og nágrennis
 Verkalýðs- og sjómannafélag Sandgerðis
 Verkalýðsfélag Snæfellinga
 Verkalýðsfélag Suðurlands
 Verkalýðsfélag Vestfirðinga
 Verkalýðsfélag Þórshafnar

 Tilvísanir